ગઈ કાલે સવારે આઠ વાગ્યે કચ્છી લોહાણા રમાબહેનની પુત્રી જિજ્ઞાને અચાનક મમ્મી ઘરમાં કશે ન દેખાતાં તે ચિંતિત થઈ ગઈ હતી. તેણે તરત જ તેના પપ્પા મૂલજીભાઈ, ભાઈ ભાવેશ અને ભાભીને ઘરમાં મમ્મી નથી દેખાતાં એની જાણ કરી. બધાએ પહેલાં તો તેમના ફ્લૅટની અંદર બધે જ તપાસ કરી હતી. રમાબહેન નજરે ન પડતાં તેઓ સોસાયટીમાં તેમની તપાસ કરવા નીકળ્યાં હતાં. આ વાતની સોસાયટીના વૉચમૅનને જાણ થતાં તે કતીરાપરિવાર સાથે રમાબહેનને શોધવા જોડાયો હતો. ચારેબાજુ શોધખોળ કરવા છતાં કશેય રમાબહેન નહોતાં દેખાતાં. સોસાયટીના સભ્યોને ખબર પડતાં તેઓ પણ શોધવા લાગ્યા હતા, પણ રમાબહેન મળતાં નહોતાં.